
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 


			

РЕШЕНИЕ
       № РС-527-21-071

Днес, 29.09.2021г., Комисията за противодействие на корупцията и за отнемане на незаконно придобитото имущество /КПКОНПИ/, в състав: 		

Председател: Сотир Цацаров
Заместник-председател: Антон Славчев
Член: Пламен Йоцов
Член: Силвия Къдрева     

                     			        У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-106 от 07.07.2021 г. по сигнал с вх. № ЦУ01/С-527/ 16.06.2021 г. на КПКОНПИ. Към сигнал с вх. № ЦУ01/С-527/ 16.06.2021 г. на КПКОНПИ е приобщен сигнал с вх. № ЦУ-01-12009 от 23.06.2021г. с решение на КПКОНПИ от 07.07.2021г. по Протокол № 1005/07.07.2021г. на КПКОНПИ.
Сигналът е насочен срещу Красимир *** Кръстев – общински съветник в Общински съвет К., мандат 2019-2023г. 
В сигнала се съдържат твърдения за това, че в качеството си на общински съветник в Общински съвет К., на редовна сесия на Общински съвет К., проведена на 06.08.2020г., Красимир Кръстев гласува решение на Общинския съвет във връзка с искане за отпускане на финансова помощ на общинското дружество „К.“ ЕООД от Община К. Искането до Общински съвет К., направено от управителя на „К.“ ЕООД е във връзка с предстоящи разходи, в т.ч. и разходи за интернет на дружеството. Посочва се, че доставчикът на интернет услуги на „К.“ ЕООД от години е „***“ ЕООД, ЕИК 124604992 и гласуването на Кръстев на решение относно отпускане на финансова помощ на общинското дружество „К.“ ЕООД съставлява конфликт на интереси. Към сигнала са приложени като доказателства Докладна записка на председателя на ОбС-К. с вх. № 407/24.07.2007г. на Общински съвет К., Докладна записка от управителя на „К.“ ЕООД с вх. № 387/20.07.2020г. на ОбС-К., извадка от протокол от заседание на ОбС относно обсъждане и приемане на Решение № 151/16.08.2021г. на ОбС-К., фактура с № 2000002769/17.09.2020г. и разходен касов ордер № 123/21.10.2020г., фактура № 2000002784/21.10.2020г. и разходен касов ордер № 116/17.09.2020г., фактура № 2000002823/24.12.2020г. и разходен касов ордер № 160/29.12.2020г. 
Във връзка с твърденията в сигнала, Комисията е събрала следните доказателства в производството: С писмо с вх. № 117801/27.07.2021г., председателят на ПК по „Законност, етика и установяване на конфликт на интереси“ при ОбС- К. е предоставил писмо с изх. № 1178-02/27.07.2021г. на ОбС-К., препис-извлечение от Протокол № 15 от заседание на ОбС-К., проведено на 06.08.2020г. и списък с поименно гласуване към него, писмо от кмета на Община К. с вх. № 387-01/29.07.2020г. на ОбС-К., становища на ПК по „Бюджет, финанси, данъчна политика и еврофондовете“ и ПК по „Териториално развитие и и инвестиционни дейности“ при ОбС-К..
С писмо с вх. № ЦУ 01-18081/30.08.2021г. на КПКОНПИ, кметът на Община К. е представил Договор от 26.04.2017г., сключен между „К.“ ЕООД и „***“ ЕООД за предоставяне на интернет услуга.
Комисията служебно е направила справки в регистър НБД „Население“ и в Търговски регистър и РЮЛНЦ, Регистъра на както и в офциалната интернет страница на Централната избирателна комисия. 

В хода на проверката по сигнала Комисията установи следното от фактическа страна:

	Сигнал с вх. № ЦУ01/С-527/ 16.06.2021 г. на КПКОНПИ е подаден от физическо лице, с посочени имена, ЕГН, пощенски адрес, телефон и е подписан. 
Красимир *** Кръстев е общински съветник в Общински съвет К. /мандат 2019г.-2023 г./, видно от Решение № 121/28.10.2019г. на ОИК-К..
Едноличен собственик на капитала на дружеството „К.“ ЕООД, ЕИК 124627119 е Община К. С докладна записка с рег. № 387/20.07.2020г. до кмета на Община К. и до председателя на ОбС-К., управителят на „К.“ ЕООД депозира искане до собственика на капитала – Община К. за финансова помощ, като информира собственика на капитала за две запорирани банкови сметки на дружеството, изброява стари задължения и текущи разходи на дружеството, които следва да бъдат заплатени.  Сред текущите разходи е посочен такъв за интернет в размер на 82 лева. 
„К.“ ЕООД и „***“ ЕООД, ЕИК 124604992 сключват Заявление/Договор на 26.04.2017г. за предоставяне на интернет услуга 20 kbs. Видно от фактура с № 2000002769/17.09.2020г., разходен касов ордер № 123/21.10.2020г., фактура № 2000002784/21.10.2020г., разходен касов ордер № 116/17.09.2020г., фактура № 2000002823/24.12.2020г. и разходен касов ордер № 160/29.12.2020г. месечната цена на предоставяната интернет услуга е в размер на 20 лв., с включен ДДС. Управител и едноличен собственик на капитала на „***“ ЕООД е Красимир *** Кръстев, а основна дейност на дружеството по НКИД е продажба на интернет.
В отговор на получената докладна записка от управителя на „К.“ ЕООД, председателят на ОбС-К. внася в ОбС-К. докладна записка с вх. №  407/24.07.2020г., с която информира Общинския съвет за внесената докладна записка с рег. № 387/20.07.2020г. с искане за предоставяне на финансова помощ на дружеството, както и предлага проект на решение, което ОбС-К. да приеме в тази връзка. Предложеният проект на решение на ОбС-К. предвижда предоставяне на „К.“ ЕООД на безлихвена възмездна финансова помощ в размер на 9 800 лв. със срок на погасяване до 31.09.2021г. с осем месеца гратисен период, считано от датата на приемане на решението на ОбС-К., която да бъде използвана от дружеството като оборотни финансови средства, необходими за покриване на неотложни текущи разходи и задължения. 
Внесената докладна записка с вх. №  407/24.07.2020г. от председателя на ОбС-К.  е включена в дневния ред и разгледана на заседанието на ОбС-К. на 06.08.2020г. При обсъждане на докладната и предложения проект на решение, Красимир Кръстев изразява категорично мнение, че няма да гласува „за“ приемане на решението и излага аргументи  в подкрепа на решението си. По така предложения проект с докладна записка с вх. №  407/24.07.2020г. от председателя на ОбС-К.  е прието Решение № 151 от 06.08.2020г. на ОбС – К. С така приетото решение ОбС-К. предоставя на „К.“ ЕООД, безлихвена възмездна фонансова помощ в размер на 9 800 лв., за сметка на вътрешни компенсирани промени в бюджета на Община К., със срок на погасяване на предоставената финансова помощ – до 31.12.2020г. Предоставените финансови средства следва да бъдат ползвани като оборотни фианнсови средства, необходими за покриване на неотложни текущи разходи и задължения. Решение № 151 от 06.08.2020г. на ОбС – К. е прието със 16 гласа „за“, 1 глас „против“ и 0 гласа „въздържал се“. Общинският съветник Красимир Кръстев гласува „против“.

При така изяснената фактическа обстановка Комисията установи следното от правна страна:	
За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност по смисъла на чл. 6, ал. 1 от ЗПКОНПИ, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен е всеки интерес, който води до облага от материален или нематериален характер за лице, заемащо публична длъжност или за свързани с него лица, включително всяко поето задължение. Облага е всеки доход в пари или в имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по-ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Като общински съветник в ОбС-К., мандат 2019-2023г., Красимир *** Кръстев е лице, заемащо висша публична длъжност, по смисъла на чл. 6, ал. 1, т. 32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
Видно от справка в Търговския регистър и РЮЛНЦ, собственик и управител на „***“ ЕООД, ЕИК ***, считано от 08.01.2008г. е Красимир Кръстев. Поради  това, на основание §1, т. 15, б. „б“ от ДР на ЗПКОНПИ Красимир Кръстев и „***“ ЕООД са свързани лица.
С обсъждане и гласуване на Решение № 151 от 06.08.2020г. на ОбС – К.,  Красимир Кръстев е упражнил свои правомощия като общински съветник по смисъла на чл. 33, ал. 1, т. 3 от Закона за местното самоуправление и местната администрация, по силата на който, общинският съветник има право да да участва в обсъждането и решаването на всички въпроси от компетентността на общинския съвет.
В хода на административното производство, се установи, че на проведено заседание на 06.08.2021 г., Общински съвет К. е приел Решение № 151 от 06.08.2020г., с което е ОбС-К. предоставя на „К.“ ЕООД, безлихвена възмездна фонансова помощ в размер на 9 800 лв., за сметка на вътрешни компенсирани промени в бюджета на Община К., със срок на погасяване на предоставената финансова помощ – до 31.12.2020г. Предоставените финансови средства следва да бъдат ползвани като оборотни финансови средства, необходими за покриване на неотложни текущи разходи и задължения, в т.ч. и на разходите за интернет, дължими на „***“ ЕООД, чийто управител и едноличен собственик на капитала е Красимир Кръстев. Кръстев, в качеството си на общински съветник в Общински съвет К., е участвал в обсъждането и е гласувал „против“ приемане на Решение № 151 от 06.08.2020г., по Протокол 15 от същата дата, е упражнил свое правомощие по служба, произтичащо от разпоредбата на чл. 33, ал. 1, т. 3 от ЗМСМА.  Кръстев изрично заявява при обсъждане на решението по време на заседанието на общинския съвет, че няма да подкрепи приемането му и гласува „против“ приемане на Решение № 151 от 06.08.2020г. от ОбС-К. Кръстев не подкрепя решение, чието приемане би довело до разплащане на текущи задължения към дружеството му „***“ ЕООД от „К.“ ЕООД, с оглед на което може да бъде направен извода, че е упражнил правомощията си да участва в обсъждането и гласуването на Решение № 151 от 06.08.2020г. на ОбС-К. при липса на частен интерес, негов или на свързаното с него лице „***“ ЕООД.
Липсата на релевантен частен интерес, като елемент от фактическия състав на конфликта на интереси, при упражняването на правомощия по служба от лицето, заемащо висша публична длъжност, води до липсата на конфликт на интереси.
 От това следва, че са налице два от елементите на конфликта на интереси - лице, заемащо висша публична длъжност и упражнено от същото правомощие по служба. Не е налице, обаче, третият елемент - наличието на частен интерес за Кръстев или за свързаното с него лице от упражнените от него правомощия, които може да повлияе върху безпристрастното и обективното им изпълнение. 
Горното е основание Комисията да приеме, че при упражняване на правомощията си, свързани с участието в обсъждането и гласуването на на Решение № 151 от 06.08.2020г. на ОбС-К., по отношение на Красимир Кръстев – общински съветник в Общински съвет К., не е налице нарушение по чл. 52 от ЗПКОНПИ.
Предвид изложеното, на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество, 

РЕШИ:

НЕ УСТАНОВЯВА конфликт на интереси по отношение на Красимир Кръстев, ЕГН *** общински съветник в Общински съвет К. и в това му качество лице, заемащо висша публична длъжност по чл. 6, ал. 1, т. 32 от ЗПКОНПИ, за това, че на проведено на 06.08.2020 г. заседание на Общински съвет К. е участвал в обсъждането и е гласувал „против“ приемане на Решение № 151 от 06.08.2020г по Протокол № 15 от 06.08.2020 г. на Общински съвет К., поради липса на частен интерес.
Препис от Решението да се изпрати на Окръжна прокуратура – Д., с оглед преценка за реализиране на правомощията й по чл. 76, ал. 2 от ЗПКОНПИ. 
Препис от Решението да се изпрати и на Красимир *** Кръстев – общински съветник в Общински съвет К., за мандат 2019-2023 г., на основание чл.75, т. 1 от ЗПКОНПИ.

КОМИСИЯ:
	     
      ПРЕДСЕДАТЕЛ:…………………………………./СОТИР ЦАЦАРОВ/

                  ЗАМЕСТНИК - ПРЕДСЕДАТЕЛ:…………….../АНТОН СЛАВЧЕВ/
                  
      ЧЛЕН:…………………...……………....……………./ПЛАМЕН ЙОЦОВ/

                  ЧЛЕН:…………………………………..................../СИЛВИЯ КЪДРЕВА/









image1.jpg




